นายกรัฐมนตรี วางศิลาฤกษ์การก่อสร้างหอประชุมกองทัพบกแห่งใหม่ สำหรับตอบสนองภารกิจที่หลากหลาย รองรับการประชุมระดับประเทศและระดับนานาชาติ
นายกรัฐมนตรี วางศิลาฤกษ์การก่อสร้างหอประชุมกองทัพบกแห่งใหม่ สำหรับตอบสนองภารกิจที่หลากหลาย รองรับการประชุมระดับประเทศและระดับนานาชาติ

พลเอก ประยุทธ์ จันทร์โอชา นายกรัฐมนตรี เป็นประธานในพิธีวางศิลาฤกษ์การก่อสร้างหอประชุมกองทัพบกในพื้นที่แห่งใหม่ บริเวณถนนประดิษฐ์มนูญธรรม เขตวังทองหลาง กรุงเทพมหานคร โดยมีพลเอก อภิรัชต์ คงสมพงษ์ ผู้บัญชาการทหารบก และนายทหารชั้นผู้ใหญ่ร่วมในพิธี โดยมีพระสงฆ์ 9 รูป ทำพิธีเจริญพระพุทธมนต์และมีพิธีพราหมณ์บวงสรวงเทวดาและวางแผ่นศิลาฤกษ์
 
หอประชุมกองทัพบกเดิมตั้งอยู่ที่เขตเทเวศน์มาตั้งแต่ปี 2500 ซึ่งใช้เป็นสถานที่จัดกิจกรรมสำคัญของกองทัพบกมาตลอด 58 ปี และเมื่อปี 2558 กองทัพบกได้จัดทำโครงการจัดทำหอประชุมกองทัพบกแห่งใหม่ทดแทนหลังเดิมที่ทรุดโทรม ตามระยะเวลาการใช้งาน เพื่อให้สามารถรองรับภารกิจและใช้ประโยชน์ได้หลากหลาย ตลอดจนมีความสง่างามมากยิ่งขึ้น สอดคล้องและเหมาะสมกับบทบาทหน้าที่การดำเนินงานของกองทัพบกและสอดคล้องกับการเข้าสู่ประชาคมอาเซียน โดยได้รับพระมหากรุณาธิคุณจากสมเด็จพระเจ้าอยู่หัว โปรดเกล้าโปรดกระหม่อม พระราชทานโฉนดที่ดินในเขตวังทองหลางกรุงเทพมหานคร ให้ใช้เป็นสถานที่ก่อสร้างอาคารหอประชุมกองทัพบกแห่งใหม่ และอาคารโครงการพิพิธภัณฑ์ไม้มีค่าเพื่อประโยชน์ของแผ่นดิน ที่นับเป็นพระมหากรุณาธิคุณล้นเกล้าล้นกระหม่อมอย่างหาที่สุดมิได้

อาคารหอประชุมกองทัพบกแห่งใหม่ มีรูปแบบ สถาปัตยกรรมภายนอก แบบผสมผสานระหว่างสถาปัตยกรรมไทยและสถาปัตยกรรมตะวันตก มีการปรับภูมิทัศน์อ้างอิงกับประวัติศาสตร์ โดยมีลักษณะเป็นอาคารขนาดใหญ่มีความสูง 3 ชั้นมีชั้นใต้ดิน 1 ชั้น รวม 4 ชั้น มีพื้นที่ใช้สอยรวม 78,811 ตารางเมตร เป็นการออกแบบเพื่อการใช้งานเป็นจำนวนมากพร้อมกัน ตอบสนองภารกิจที่หลากหลาย รองรับการประชุมระดับประเทศและระดับนานาชาติ การจัดแสดงนิทรรศการการ จัดพิธีสำคัญและงานรัฐพิธีที่อยู่ในความรับผิดชอบของกองทัพบกและหน่วยราชการอื่นๆ โดยมีกำหนดเริ่มดำเนินการก่อสร้างภายในเดือนธันวาคม 2561